钦定古今图书集成/明伦汇编/闺媛典/第098卷 > 皇清四 > 谭振汉妻李氏
## 钦定古今图书集成/明伦汇编/闺媛典/第098卷 > 皇清四 > 谭振汉妻李氏

按《衡州府志》：李氏，酃县诸生谭振汉妻。顺治壬辰，李年二十七，汉携妻避乱于江西永新乡。冬十一月，有步骑万馀突至，家人各惊散，李偕一婢走鸡冠塘，遇兵执之，大骂不屈，跃塘中死。初，李尝绣七星鞋，语夫曰：“兵乱未已，请以此识骸骨。” 因相与泣。及殉难，觅尸塘中，果以是得验。